**RIKOSUHRIMAKSUJÄRJESTELMÄN KÄYTTÖÖNOTON OHJAUSRYHMÄ**

Aika Perjantai 8.4.2016 klo 10.00 -11.30

Paikka Oikeusministeriö, kriminaalipoliittinen osasto,   
Mannerheimintie 4, 4 krs. kokoushuone

Paikalla Mervi Sarimo, OM, KPO (pj.)

Riitta Marttila, erityisasiantuntija, OM, tietohallintoyksikkö

Thomas Berg, kehityspäällikkö, OM, OHO/Aipa-hanketoimisto

Olli Vilanka, ma koulutusasiantuntija, OM, oikeushallinto-osasto

Tauno Aalto, täytäntöönpanopäällikkö, Oikeusrekisterikeskus

Virpi Jalkanen, neuvotteleva virkamies, Valtakunnansyyttäjänvirasto

Matti Högman, poliisitarkastaja, Poliisihallitus

Venla Salmi, OM, KPO (siht.)

1. *Kokouksen avaus*

PJ avasi kokouksen 10.01 ja toivotti ohjausryhmän jäsenet tervetulleiksi. Tauno Aalto Oikeusrekisterikeskuksesta osallistui kokoukseen videoyhteyden välityksellä. Samoin oikeusrekisterikeskuksesta oli mukana kehistyspäällikkö Virpi Lyytikäinen, joka toimi asiantuntijana asialistan kohdan 5 osalta.

1. *Läsnäolijoiden esittäytyminen*

Tehtiin esittelykierros, jossa ohjausryhmän jäsenet kertoivat taustatahonsa ja yhtymäkohtansa käsillä olevaan hankkeeseen.

1. *Asialistan hyväksyminen*

Kokouksen asialista hyväksyttiin.

1. *Rikosuhrimaksujärjestelmän käyttöönottohanke*

Pj esitteli Rikosuhrimaksujärjestelmän (RUM) käyttöönottohankeen taustaa. Laki rikosuhrimaksusta siihen liittyvine lakeineen (669-672/2015) on vahvistettu

22.5.2015. Lait tulevat voimaan samaan aikaan kuin sakon ja rikesakon määräämisestä

annettu laki. Rikosuhrimaksusta annetun lain 7 § nojalla valmistellaan oikeusministeriön asetus, jolla annetaan tarkemmat säännökset rikosuhrimaksuun liittyvistä asiakirjoista ja niihin merkittävistä tiedoista ja asiakirjojen säilyttämisestä sekä täytäntöönpanoon liittyvistä ja muista viranomaisten välisistä ilmoituksista.

Hankkeen keskeisiä toimenpiteitä ovat:

* rikosuhrimaksun vaatimat muutokset oikeushallinnon tietojärjestelmiin ja lomakkeisiin (RITU-, Rajsa- ja AIPA-järjestelmät)
* sisäisen turvallisuuden rahaston (ISF-P) kansallisen toimeenpano-ohjelman mukainen menettely EU-rahoituksen turvaamiseksi
* maksun määräävien viranomaisten koulutus ja ohjeistus
* rikosuhrimaksun käyttöönottoa tukeva viestintä

Hankkeen asettamispäätöksessä on todettu, että Poliisiammattikorkeakoulu, Rajavartiolaitos, Metsähallitus ja Tulli liitetään pyydettäessä hankkeen asiakirjajakeluun. Kyseiset tahot voivat harkintansa mukaan myös lähettää edustajansa ohjausryhmän kokouksiin tai kommentoida käsiteltäviä asioita. Pj kertoi, että Metsähallitus ja Rajavartiolaitos ovat pyytäneet, että heidät liitetään asiakirjajakeluun. Högman kertoi, että hän on luvannut pitää Tullin ajantasalla hankkeen etenemisestä.

Pj totesi, että ORK on hakenut omien tietojärjestelmiensä osalta hankkeen toteuttamiseen rahoitusta sisäisen turvallisuuden rahastosta (ISF-P) (tarkemmin asialistan kohta 5).

Käytiin keskustelua hankkeen eri osa-alueille tehtävästä valmistelutyöstä. Pj kertoi, että hänen käsityksensä mukaan RUMin käyttöönottoa on poliisissa jo valmisteltu varsin pitkälle. Högman kertoi, että poliisi on siirtymässä käsin täytettävistä, paperisista lomakkeista sähköisiin, tulostettaviin lomakkeisiin. RUM tulee huomioitua tässä lomakkeessa, joten muutos poliisin lomakkeiden osalta sujunee jouhevasti. Högman totesi, että poliisin osalta RUM kytkeytyy ylipäätään tiiviisti sakotukseen ja sitä käsitelläänkin mm. koulutuksessa samassa yhteydessä kuin sakkouudistusta. Poliisi koulutusta tarjotaan kaikille niille viranomaisille, jotka määräävät sakkoja ( mm. tulli ja raja).

Jalkanen kertoi, että RUM on jo syytäjäpuolen koulutusohjelmassa mukana ja osana sakkouudistukseen liittyvää koulutusta. Jalkanen ehdotti, että työryhmä voisi kuulla asiantuntijaa tuomaripuolelta, jotta tämä näkökulma saataisiin mukaan ohjausryhmään. Olisi hyvä, jos henkilöllä olisi kytkös RITUun. Jalkanen ehdotti, että Timo Ojala voisi olla sopiva asiantuntija. Myös Aalto kannatti tuomarikunnan mukaanottamista. Hän kertoi lisäksi, että RITUun ollaan loppuvuodesta tekemässä RUMin edellyttämät muutokset.

Lomakkeiden osalta Aalto piti järkevänä, että sakkomenettelyn yhteydessä poliisi antaisi vain yhden tilisiirtolomakkeen. Tuomioistuimien osalta voisi olla mahdollista, että käytetään erillisiä tilisiirtolomakkeita, jolloin erillinen lomake olisi käytössä myös rikosuhrimaksun kohdalla. Tuomioistuimen osalta asia jää harkittavaksi RITU-järjestelmän kehittämistyössä.

Pj kertoi asetuksen valmistelun käynnistämisestä. Tämä työ ei suoraan kuulu ohjausryhmän tehtäviin, mutta asetuksen sisältöön liittyvien kysymysten osalta työryhmän asiantuntemuksesta on hyötyä. Jalkanen ja Högman esittivät toiveen, että asetus pysyisi riittävän yleisellä tasolla, jotta se ei jatkossa rajoita lomakkeiden sisällöllisiä ja teknisiä ratkaisuja. Jalkanen totesi, että sakkomenettelyyn kytköksissä olevien kysymysten osalta on syytä olla yhteydessä Jaakko Rautioon (LAVO), joka vastaa siihen liittyvän asetuksen vamistelusta. Pj kertoi olleensa yhteydessä Rautioon, joka on aloittamassa asetuksen valmistelua.

1. *Oikeusrekisterikeskuksen hanke rikosuhrimaksun vaatimien muutosten toteuttamiseksi oikeushallinnon tietojärjestelmiin ja lomakkeisiin*

Virpi Lyytikäinen esitteli videoyhteyden kautta EU-rahoituksen (ISF-P) hakuprosessia (kalvot liitteenä). Rahaa haettiin Rajsa- ja RITU-järjestelmien muutostyöhön sekä sakkolomakkeiden hankintaan. Kustannukset ovat yhteensä noin 630 000 euroa, joista EU-rahoituksen osuus olisi noin 400 000 euroa. Hanke on tarkoitus toteuttaa 1.7.2016 - 30.9.2017. Rahaston seurantakomitea käsittelee hakemusta huhti –toukokuussa ja päätös rahoituksesta annetaan 30.6.2016. Lyytikäinen kertoi, ettäjärjestelmän vaatimat muutokset on määritelty, mutta niiden toteuttamiseen ryhdytään rahoituspäätöksen jälkeen. Pj tiedusteli kuinka nopeasti hanke saadaan käyntiin rahoituspäätöksen jälkeen. Lyytikäinen totesi, että työhön tarvittavat resurssit ovat olemassa, joten työhön päästään suunnitelman mukaisesti.

1. *Muut asiat*

Pj jakoi ohjausryhmän jäsenille syksyllä kokoamansa hahmotelman rikosuhrimaksulain täytäntöönpanon valmistelun ja RUM-järjestelmän käyttöönoton keskeisistä seikoista (Sarimo 8.10.2015).

Jalkanen kommentoi järjestelmien muutostarpeita ja kertoi, että vanhoihin järjestelmiin ei olla tekemässä muutoksia vaan ne ajetaan alas samaan aikaan kun uudet järjetelmät otetaan käyttöön. Jalkanen mainitsi, että järjestelmiin liittyvissä arkistointikysymyksissä (mm. sähköinen arkistointi) noudatetaan Kansallisarkiston arkistointisääntöjä.

Aalto toi esiin asetuksen valmistelun kannalta huomioonotettavia seikkoja. Hän lupasi toimittaa Sarimolle ja Rautiolle s-postilla keskeisimmät huomionsa.

Pj pohti, että OM:n tulee pystyä seuraamaan rikosuhrimaksun kertymistä ja tulisiko tämä ottaa huomioon asetuksessa. Aalto kommentoi, että asiaa tuskin on tarpeen säätää erikseen. ORK voi tuottaa sovituin määräajoin raportin OM:lle kertyneestä rikosuhrimaksun tuotosta. Keskusteltiin siitä, voiko rikosuhrimaksun tuoton siirtää OM:lle budjettijärjestelyillä vai onko tarpeen tilittää suoraan. Tähän kysymykseen lisätietoa saataneen Juha Saunamäeltä.

Käytiin keskustelua tilanteesta, jossa sakko on pienempi kuin rikosuhrimaksu. Arveltiin, että käytännössä tilanne tulee todennäköisesti olemaan varsin harvinainen. PJ myös totesi, että rikosuhrimaksun määriä voidaan jatkossa tarkistaa. Etenkin yhteisölle määrättävän rikosuhrimaksun korottamiselle voisi olla perustetta.

1. *Seuraavat kokoukset*

Sovittiin, että seuraava kokous pidetään 3.6. klo 10-11.30. Todettiin, että asiantuntijoiksi kokoukseen olisi aiheelista kutsua Jaakko Rautio, Pasi Kumpula ja Timo Ojala. Kokousajan sopivuus ko. asiantuntijoille varmistetaan ja tarvittaessa kokousaikaa muutetaan.

1. *Kokouksen päättäminen*

PJ päätti kokouksen 11.34.

Helsingissä 8.4.2016 Venla Salmi (sihteeri)